SANAKARTTA  								2.11.2020																

PASILAN RAUTATIEASEMA 

Pasilan rautatieasema sijaitsee Itä- ja Länsi-Pasilan välissä Keski-Pasilassa. Asema ja vieressä sijaitseva kauppakeskus Tripla ovat suorassa yhteydessä toisiinsa, mutta ne ovat itsenäisiä, toisistaan erillisiä toimijoita.

Asemarakennusta rajaavat etelässä Helsingin keskustan puolella Pasilan silta ja Asema-aukio, lännessä Länsi-Pasila ja kauppakeskus Tripla, pohjoisessa junaradat ja Firdonkatu, idässä Itä-Pasila ja Ratapihantie. 

Asema-aukio on rakennuksen edessä ja sieltä on kulku rautatieaseman sisäänkäynteihin.      Taksiliikenne kulkee pääsääntöisesti Asema-aukion kautta. Tultaessa taksilla asemalle on hyvä sanoa osoitteeksi Pasilan rautatieaseman Asema-aukio.

Rautatieaseman kaksi sisäänkäyntiä asema-aukion puolella sijaitsevat aukion länsi- ja itäreunassa. Avustuspiste ja pääsisäänkäynti ovat asema-aukion vasemmassa reunassa. Myös Ratapihantieltä pääsee asemalle. Sieltä kuljettaessa on käytettävä portaita, jotka nousevat kadulta asemahallin sisäänkäyntiin.

Lännestä asemalle voi kulkea myös kauppakeskus Triplan kautta. Itä-Pasilasta asemalle pääsee joko Ratapihantien ylittävää, katettua Opastinsiltaa pitkin tai kävellen Asemapäällikönkadun ja Ratapihantien liikennevaloristeyksestä kohti Pasilan siltaa ja asema-aukiota. 

Asema-aukio

Asema-aukiolla rakennuksen edessä Pasilansillan puolella on taksiasema. Julkisen liikenteen pysäkit raitiovaunuille ja busseille sijaitsevat Pasilansillan keskellä. Asema-aukiolta päin katsottuna sen vasemmassa länsireunassa ennen ulko-ovia on useita korkeita, valkoisia, sienen muotoisia pylväitä, jotka muodostavat katoksen kulkureitille.

Katoksen alla sijaitsevat infotaulu, esteetön autojen pysäköintiruutu, kohokartta ja VR:n avustuspiste. Niiden luo johtaa katukiveyksessä noppakiviraita. Kohokartan takana on polven korkuinen kivipaasi, jonka päällä voi istua.
 
Kohokartan vasemmalta puolelta noppakiviraita jatkuu eteenpäin asemarakennuksen tuulikaapin ovelle. Oikeanpuoleisin ovi on esteetön, jonka avauspainike sijaitsee mustassa tolpassa noppakiviraidan oikealla puolella. Tuulikaapissa ohjaava lista johtaa noin kahdeksan metrin päässä olevalle asemahallin ovelle.

Asemahalli

Asemahalli sijaitsee rakennuksen neljännessä kerroksessa, joka on Pasilansillalta katsottuna katutasossa. Junien laiturialue sijaitsee alempana kolmannessa kerroksessa. 

Asemahalli  on laaja avoin tila. Se on suorakaiteen muotoinen ja sijaitsee ulko-oviin nähden niiden edessä poikittain. Sen pitkät sivut ovat noin kuusikymmentä metriä ja lyhyet sivut noin kolmekymmentä metriä pitkiä. Ulko-ovet sijaitsevat pitkällä sivulla asema-aukion puolella. 

Länsi-Pasilan puoleisen sisäänkäynnin tuulikaapin jälkeen ohjaava lista johtaa noin viiden metrin päässä sijaitsevaan kohonastoilla merkittyyn risteyskohtaan. Risteyksestä   katsottuna hallin oikealla eli Itä-Pasilan puoleisella seinustalla on päivittäistavarakauppa, R-kioski, apteekki sekä matkatavaroiden säilytyslokeroita. 

Asema-aukion puoleisella eteläseinustalla on liiketiloja, pohjoisseinustalla on kulku liukuportaita käyttäen alas asemalaitureille. Hallin vasen länsipääty on avoin ja sieltä on kulku Triplan kauppakeskukseen. 

Ovilta katsottuna kello kymmenen suunnassa noin kahdenkymmenen metrin päässä on iso R-kioski, jonka läpi pääsee myös kulkemaan kohti raidetta yksitoista. Kioski sijaitsee asemahallin ja kauppakeskuksen rajalla ja sitä vastapäätä asema-aukion puoleisella seinustalla on päivittäistavarakauppa.

Odotusalue on noin kolmenkymmenen metrin päässä kello kahden suunnassa. Odotusalueella on kaksi valkoista penkkiryhmää, jotka muodostavat kaksi isoa ympyrää. Penkkien selkänojien yläreunassa on puhelimien ja tablettien latauspisteitä. Ennen odotusalueen penkkiryhmää hallin keskellä on kioskimaisia myyntipisteitä ja Sienikahvila. 

Asemahallissa kerrokset neljä ja puoli sekä viisi kiertävät hallin avointa tilaa ikään kuin parvekkeet. Hallin vasemmassa ja oikeassa reunassa sijaitsevat liukuportaat johtavat näihin kerroksiin. Niihin pääsee myös hisseillä. Kerroksessa neljä ja puoli on hyvinvointia  tarjoavia liikkeitä ja pieniä ravintoloita. Viidennessä kerroksessa on lääkäriasema ja kuntosali.

Sisällä asemarakennuksessa on kohokartta, kulkua ohjaavia koholistoja eri kohteiden välillä, kohonastoilla merkittyjä huomioalueita risteyskohdissa sekä portaiden ylä- ja alapäässä. Hisseissä on pistemerkinnät ja ääni-informaatio. 

Kulkureitit

Tultaessa sisään läntisestä sisäänkäynnistä asemahalliin ohjaava lista johtaa noin viiden metrin päässä sijaitsevaan, kohonastoilla merkittyyn risteyskohtaan. Vasemmalle lähtevä lista opastaa kohti Triplan kauppakeskusta ja sen infopistettä ja oikealle lähtevä lista asemahalliin. 

Risteyksestä oikealle noin viiden metrin päässä on seuraava risteys, mistä vasemmalle erkaneva lista ohjaa kohti kohokarttaristeystä. Kartta on noin metrin päässä listan vasemmalla puolella.

Kohokartan jälkeen on aikatauluista tiedottavia valotauluja ohjaavan listan vasemmalla puolella. Listan oikealle puolelle jää kolme vihreää VR:n ja kaksi sinistä HSL:n lippuautomaattia. Ne toimivat kosketusnäytöllä. Niiden jälkeen listan vasemmalla puolella on kolme keltaista Nosto-pankkiautomaattia. 

Kartalta ohjaava lista vie noin kahdentoista metrin päässä olevaan risteykseen, josta lähtee lista vasemmalle kohti raiteiden 7 - 11 ja oikealle kohti raiteiden 1- 6 sisäänkäyntejä.

R-kioskin takana olevalta, asemalaiturin liukuportaille johtavalta käytävältä erkanee vasemmalle lyhyt käytävä, jonka vasemmalla seinustalla muutaman metrin päässä ovat kaksi esteetöntä WC:tä ja lastenhoitohuoneet. Niiden jälkeen on ovi ja pääsy laiturille 11 vieviin tavallisiin portaisiin oikealla. 

Läntisen sisäänkäynnin puoleisesta risteyksestä lähtee lista oikealle kohti asemahallin itäpäätyä. Noin neljänkymmenen metrin päässä on risteys, josta on ohjaava lista oikealla sijaitseville itäisen sisäänkäynnin oville noin viiden metrin päässä. Jatkettaessa risteyksestä suoraan eteenpäin lista johtaa Opastinsillalle ja Itä-Pasilaan.

Asemalaiturit

Kolmannen kerroksen laiturialueella on yksitoista raidetta, joiden numerointi alkaa Itä-Pasilan suunnasta. Jokaisen laiturin molemmilla puolilla on raide paitsi laiturilla yksitoista on vain yksi raide sen vasemmalla puolella, kun menosuunta on Helsingin keskustasta pois päin.

Asemalaitureille pääsee käyttäen asemahallin pohjoisseinustalla sijaitsevia liukuportaita, joihin mennään syvennyksen kautta. Liukuportaiden ylä- ja alapäässä on ovet, alhaalla laiturialue on katoksen alla.

Ylhäällä hallissa asemalaitureille johtavien ovisyvennysten väli on noin viisitoista metriä. Poikkeuksena on kulku raiteelle yksitoista. Sinne johtavat liukuportaat ja hissi ovat noin kahdenkymmenen metrin päässä R-kioskilta suoraan eteenpäin hallin pohjoisseinustalla, missä vasemmalla sijaitsevasta ovesta pääsee porrastasanteelle. Tasanteelta liukuportaat ovat oikealla ja hissi vasemmalla. 

Asemahallissa liukuportaita vastapäätä sijaitsevat hissit, joilla pääsee laiturialueelle. Hissien takana sijaitsevat myös tavalliset portaat. Jos käyttää hissiä tai tavallisia portaita, niistä tullaan ulos asemarakennuksen alle. 

Junat pysähtyvät useimmiten lähelle liukuportaiden alapäätä. Välimatka hissiltä liukuportaiden alapäähän on noin kolmekymmentä metriä ja tavallisilta portailta noin viisikymmentä metriä. 

Jos kulkee alas laitureille käyttäen hissiä tai tavallisia portaita on kasvot kohti etelää ja Helsingin päärautatieasemaa. Päästäkseen pois rakennuksen alta liukuportaiden alapään kohdalla on käännyttävä 90 + 90 astetta kohti pohjoista ja kuljettava alueelle, missä juna pysähtyy. 

Tultaessa ulos pohjoisen suunnasta tulevasta junasta kuljetaan junan kulkusuunnan mukaisesti kohti liukuportaita. Aamun ruuhka-aikoina kello kuuden ja yhdeksän välisenä aikana liukuportaiden kulkusuunta raiteilta viisi ja kuusi saattaa vaihtua tilanteen mukaan siten, että ne kulkevat vain alhaalta laituritasolta ylös asemahalliin. 

LOPPU

Sanakartan on laatinut Perille meni - työryhmä: Helinä Hirn, Eija-Liisa Markkula, Timo Lehtonen